Weermag waarsku oor slenterArgieffoto Die Suid-Afrikaanse Nasionale Weermag (SANW) het die publiek gemaan om versigtig te wees vir ŉ slenter wat tans die ronde doen. Brig.genl. Mafi Mgobozi, die weermag se woordvoerder, het in ŉ verklaring gesê die slenter hou verband met valse advertensies wat op sosiale media versprei word oor die werwing van nuwe lede vir die militêre vaardigheidsontwikkelingstelsel (MSDS). “Die SANW het nog nie vanjaar enige advertensie met betrekking tot die werwing van nuwe lede uitgereik nie. Die advertensie vir 2018 se werwing sal op 21 Januarie in Sondagkoerante en op 22 Januarie in die Daily Sun-koerant gepubliseer word,” het Mgobozi gesê. Volgens Mgobozi vra die weermag nie geld vir enige aansoekvorm nie en maak hulle nie gebruik van werwingsagentskappe nie. Die publiek kan lt.kol. Kenanao Lobelo by 012 339 5626 of lt.kol. Rudi Oosthuizen by 012 339 5440 skakel as hulle onseker is of meer inligting verlang.